ཨ་མྱེས་ཀྱིས་བཤད་ན།རང་དབང་ལ་ཆག་འཇིག་ཐེངས་ཐེངས་མང་པའི་ལོ་ཞིག་གི་སྟོན་ཀར།སྐེད་ལ་གྲི་དང་མེ་མདའ་བཏེགས་ཅིང་ལུས་པོ་ཤིན་ཏུ་རྒྱགས་པའི་སྐྱ་མི་བཅུ་གཉིས་འབྲོང་ཆུ་བརྒལ་ནས་བར་མཐའ་སྡེ་འདབས་སུ་ཐོན།ཉིན་དེའི་ས་རུབ་ཁར།སྐྱ་མི་ཚོས་སྡེ་འདབས་ནས་མེ་སྒོང་བརྒྱབ་ཏེ་བསྡད་ཅིང༌།དེ་ནས་ལུག་ཤ་རློན་པ་མང་བོ་མེ་ལ་བསྲེགས་ནས་ཡིད་ཚིམ་པ་ཞིག་ཟིས་རྗེས།དགོང་མོ་དེར།སྐྱ་མི་ཚོས་བར་མཐའ་སྡེ་བའི་བུད་མེད་གསུམ་དང་བྱིས་པ་ཆུང་ཆུང་བཞི་འཕྲོགས་ཏེ་རྟ་གོང་ལ་བཞག་ནས་བྲོས་སོང་ཞིང༌།ཕྱི་ཉིན་ནམ་མ་ལངས་གོང༌།སྡེ་བ་ཕན་ཚུན་ཡོངས་ལ་བརྡ་བརྒྱབ་ཏེ་སྡེ་བའི་ཕོ་གཞོན་ཚོས་དམག་དཔུང་བསྒྲིགས་ནས་ཉིན་གསུམ་གྱི་རིང་ཕྱོགས་ཡར་མར་དུ་ར་མདའ་ལ་བརྒྱུགས་མོད།སྐྱ་མི་དེ་ཚོའི་གྲིབ་མ་ཙམ་ཡང་མ་རྙེད་ཟེར།